Граффитим и лъабжьэр
Урысейм КъызэрымыкIуэ щытыкIэхэм япэщIэтынымкIэ и министерствэм (МЧС) Къэбэрдей-Балъкъэрым щиIэ и къудамэм дыгъэгъазэм и 22-м къыщызэIуахащ стрит-арт лэжьыгъэ гъэщIэгъуэн. ЗэIущIэр ирагъэкIуэкIащ IуэхущIапIэм и унафэщI Надёжин Михаил я пашэу.
— Дэ мурад тщIат ди лэжьапIэм и блыным абы и IуэхущIафэхэр, мафIэсгъэункIыфIымрэ цIыхухэр а гузэвэгъуэм къезыгъэлхэмрэ я лIыгъэр къэзыгъэлъагъуэ сурэтышхуэ, граффити тредгъэщIыхьыну. Къапщтэмэ, мафIэсым цIыхубэр щыхъумэным жэщ-махуэ ямыIэу пэрыт лIыхъужьхэрщ зи гугъу тщIыр. Мы IэдакъэщIэкIыр къытщIэхъуэ щIэблэр бэшэчу, лIыгъэ, хахуагъэ яхэлъу, къыхаха IэщIагъэм хуэпэжу щытынымкIэ щапхъэ яхуэхъуну согугъэ, — жиIащ и унафэм щIэт лэжьакIуэхэм Надёжиным защыхуигъазэм.
Граффитим лъабжьэ хуэхъуащ цIыхупсэхэр, абыхэм я мылъкухэр къыщрагъэла махуэхэм траха сурэтхэр. КъБР-м и МЧС-р илъэс 30 щрикъум ирихьэлIэу ягъэхьэзыра лэжьыгъэр сурэтыщI Къудей Астемыр и IэдакъэщIэкIщ.
БЛИЙ Даянэ.
